[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 5.6.2008 г.

COM(2008) 337 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

относно окончателната оценка на програмата за действие на Общността за насърчаване на органите, действащи на европейско равнище, и за подпомагане на специфични дейности в областта на образованието и обучението

СЪДЪРЖАНИЕ

1. Въведение 3

2. Контекст на външната оценка 3

3. Външна оценка: задачи и методология 4

3.1. Задачи на оценката 4

3.2. Методология 4

4. Констатации на оценителя и препоръки относно Действие 1 – Подкрепа за определени институции 4

4.1. Определени институции, които са специализирани в образованието, обучението и научните изследвания с акцент върху европейската интеграция 4

4.1.1. Констатации на оценителя 5

4.1.2. Основни препоръки на оценителя и коментари на Комисията 5

4.2. Европейски междууниверситетски център за правата на човека и демократизацията 6

4.2.1. Констатации на оценителя 7

4.2.2. Основни препоръки на оценителя и коментари на Комисията 7

4.3. Европейска агенция за развитие на образованието за хора със специални нужди 8

4.3.1. Констатации на оценителя 8

4.3.2. Основни препоръки на оценителя и коментари на Комисията 8

5. Констатации на оценителя и препоръки относно Действие 2 – Подкрепа за европейски сдружения, действащи в областта на образованието и обучението 9

5.1. Констатации на оценителя 9

5.2. Основни препоръки на оценителя и коментари на Комисията 9

6. Констатации на оценителя и препоръки относно Действие 3 А – действие „Жан Моне“ 10

6.1. Констатации на оценителя 10

6.2. Основна препоръка на оценителя и коментари на Комисията 10

7. Констатации на оценителя и препоръки относно действие 3 Б – Подкрепа на отворения метод на координация в образованието и обучението 11

7.1. Констатации на оценителя 11

7.2. Основни препоръки на оценителя и коментари на Комисията 11

8. Констатации на оценителя и препоръки относно Действие 3 В – Обучение за национални съдии 12

8.1. Констатации на оценителя 12

8.2. Основна препоръка на оценителя и коментари на Комисията 12

9. Заключения на Комисията 13

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

относно окончателната оценка на програмата за действие на Общността за насърчаване на органите, действащи на европейско равнище, и за подпомагане на специфични дейности в областта на образованието и обучението

Въведение

Настоящият доклад е представен съгласно член 8 от Решение № 791/2004/ЕО на Европейския парламент и на Съвета от 21 април 2004 г. за установяване на програма за действие на Общността за насърчаване на органите, действащи на европейско равнище, и за подпомагане на специфични дейности в областта на образованието и обучението (наричано по-долу „Решението“)[1]. В него се изисква Комисията да представи доклад на Европейския парламент и на Съвета относно постигането на целите на програмата. Този доклад трябва да се основава, inter alia, на външна оценка. Такава оценка беше извършена през 2007 г. под формата на „Окончателна оценка на дейността на Общността за насърчаване на органите, действащи на европейско равнище, и за подпомагане на специфични дейности в областта на образованието и обучението“. Достъпът до тази окончателна оценка може да бъде осъществен посредством следната връзка: http://ec.europa.eu/dgs/education_culture/evalreports/education/2007/activereport_en.pdf. Настоящият доклад излага позицията на Комисията относно основните заключения и препоръки на окончателната оценка.

Контекст на външната оценка

В периода между април 2004 г. и декември 2006 г., решението представляваше правното основание за различни дейности на Общността в областта на образованието и обучението. Програмата беше разделена на пет отделни действия:

- Действие 1, което предвижда подкрепа за седем назовани институции (Колеж на Европа, Европейски университетски институт, Европейски институт по публична администрация, Академия по европейско право, Европейски междууниверситетски център за правата на човека и демократизацията, Европейска агенция за развитие на образованието за хора със специални нужди и Международен център за европейско обучение);

- Действие 2, което подкрепя европейски сдружения, действащи на европейско равнище в областта на образованието и обучението;

- Действие 3 А, което подкрепя дейности, свързани с преподаване, изследване и дискусии при обучение по европейска интеграция в институциите за висше образование посредством действието „Жан Моне“;

- Действие 3 Б, което подкрепя дейности, допринасящи за целите, определени в работната програма „Образование и обучение 2010 г.“, като се използва отвореният метод на координация;

- Действие 3 В, което подкрепя обучението на национални съдии в областта на правото на ЕС.

Срокът на действие на решението изтече на 31 декември 2006 г. Действията, които то регламентираше се основават вече на нови законодателни текстове и не всички от тях са част от единна програма.

Външна оценка: задачи и методология

Задачи на оценката

Вследствие на заявка за услуги в контекста на Рамковия договор за оценка и услуги, свързани с определяне на въздействието, през декември 2006 г. на ECOTEC Research and Consulting Ltd беше възложено да извърши окончателната външна оценка на Решението. Оценката включва всички действия, обхванати от решението в периода между началната му дата през 2004 г. до датата на изтичане на неговото действие в края на 2006 г. Поради множеството цели и бенефициери за всяко от включените в решението действия, оценката се спира поотделно на всяко действие със съответните заключения и препоръки.

Методология

Ex-post оценката беше извършена в периода между декември 2006 г. и юни 2007 г. При изпълнението на задачата си, оценителите използваха документални изследвания, обхватни проучвания на заинтересованите страни и задълбочени интервюта. Методът, използван при оценката отразява различните равнища на отпуснатите бюджетни средства за програмата. Съответно за действие 1 събирането на данни беше по-мащабно в сравнение с другите действия, като беше особено ограничено за Действие 2.

Констатации на оценителя и препоръки относно Действие 1 – Подкрепа за определени институции

Действие 1 на решението разрешава насочването на безвъзмездните средства на Общността в подкрепа на някои оперативни и административни разходи на седем определени институции, стремящи се да постигнат цел от общ европейски интерес. Сред тези седем институции могат да бъдат разграничени три групи: 1) институции, специализирани в образованието, обучението и/или научните изследвания с акцент върху европейската интеграция (Колежът на Европа, Европейският университетски институт, Европейският институт по публична администрация, Академията по европейско право, Международният център за европейско обучение); 2) Европейският междууниверситетски център за правата на човека и демократизацията; 3) Европейската агенция за развитие на образованието за хора със специални нужди.

Определени институции, които са специализирани в образованието, обучението и научните изследвания с акцент върху европейската интеграция

Сред институциите, изброени в Действие 1, пет са специализирани в образованието, обучението и/или научните изследвания с акцент върху европейската интеграция:

- Колежът на Европа (с филиали в Брюж и Натолин) е с насоченост към следдипломно образование и обучение в областта на европейската интеграция на ниво „магистър“;

- Европейският университетски институт (EUI) във Флоренция предлага възможности за докторски и следдокторски научни изследвания в областта на историята, правото, икономиката, политическите и социалните науки;

- Европейският институт по публична администрация (EIPA) в Маастрихт предлага предимно професионално обучение, приложни научни изследвания и консултантски услуги за публичната администрация в държавите-членки на ЕС, страните кандидатки и институциите на ЕС;

- Академията по европейско право (ERA) в Триер насърчава осведомеността, разбирането и добрата практика на правото на ЕС посредством курсове за професионално обучение и дискусии за юристи;

- Международният център за европейско обучение (CIFE) в Ница е институция за образование и обучение, която предлага програми в областта на европейските науки и федерализма на различни места в Европа.

Констатации на оценителя

Предвид ясната необходимост от повече знания по отношение на европейската интеграция, право и политика, оценителят подчертава голямото значение на дейностите, свързани с образованието, обучението и научните изследвания на подпомаганите институции. Оценителят изтъква особено успешното интегриране на пазара на труда на преминалите курса на обучение в институциите и обективната нужда от институции, предоставящи следдипломно обучение на отделни лица и органи, които участват в прилагането и изпълнението на правото и политиката на ЕС.

По отношение на ефективността на институциите при постигането на резултати, оценителят констатира висока степен на удовлетворение сред бившите студенти и стажанти, които изтъкват, че времето, прекарано в институциите, значително е разширило знанията им в областта на европейското право или политика (а също така и езиковите им умения) и че е послужило за увеличаване на възможностите им за работа и/или е довело до по-добри резултати на работното място.

Оценителят е удовлетворен от степента на ефикасност във функционирането на институциите и академичните резултати, по-специално от забележително добрия (много нисък) процент на неуспех сред студентите, обучавани за придобиване на магистърска степен в Колежа на Европа и високия процент на защитилите докторска степен в Европейския университетски институт.

Основни препоръки на оценителя и коментари на Комисията

Оценителят формулира 18 конкретни препоръки по отношение на петте институции, изброени по-горе. Поради съображения за систематичност препоръките бяха прегрупирани и преформулирани в следните главни точки. Коментарите на Комисията са посочени в курсив.

1) Профил на институциите: Оценителят смята за необходимо профилите на някои от институциите (по-специално на Академията по европейско право) да бъдат преразгледани с цел да се насърчи по-нататъшното търсене на взаимно допълване, да се доразвият присъщите им силни страни и да се избегнат припокриванията.

Комисията е съгласна с препоръката и вече се занимава с въпроса за взаимните допълвания между назованите институции. Комисията ще продължи да следва подхода си да избягва финансирането на ненужно дублиране между определените институции.

2) Вътрешен мониторинг и оценка в рамките на институциите: Оценителят препоръчва насърчаване на някои от определените институции (по-конкретно CIFE и EIPA) да следват по-систематичен подход за вътрешен мониторинг и оценка на качеството и практическото значение на техните дейности по образование и обучение. Оценителят по-конкретно препоръчва CIFE да бъде насърчен да предприеме по-систематичен анализ на целите и съгласуваността на различните му дейности, който да послужи за основа на обоснована преценка относно това кои дейности могат да бъдат „рационализирани“ и съответно конкретизирани.

Комисията е съгласна с тази препоръка. Комисията отдава сериозно значение на подобряването на качеството на мониторинга и оценката. През 2007 г. бяха предприети първите действия в тази област, като намерението на Комисията е да продължи да си сътрудничи с CIFE и EIPA по тези въпроси и през 2008 г.

3) Разширяване на участието в дейностите на институциите: Оценителят препоръчва институциите (по-специално EIPA и EUI) да бъдат приканени да предприемат мерки за насърчаване на кандидатури и участие от по-слабо представени страни.

Комисията желае да участва в анализа на причините за възможното слабо представяне на някои националности в дейността на институциите. Комисията подкрепя разпространението на информация във възможно най-голяма степен, за да се подобри ситуацията.

(4) Политика по отношение на кадрите в определените институции: Оценителят препоръчва насърчаване на Колежа на Европа в неговата политика за укрепване на постоянния преподавателски състав и насърчаване на EUI в предприемането на допълнителни мерки за привличане и задържане на ключови кадри, по-конкретно в областта на икономиката.

Комисията посочва, че стратегическите решения, свързани с политиката по отношение на кадрите се вземат от бенефициерите и че Комисията не възнамерява да се намесва. В рамките на поетата от нея роля Комисията е съгласна да обсъди тези въпроси с определените институции, когато това е целесъобразно.

(5) Финансиране на институциите: Оценителят препоръчва, особено по отношение на CIFE, да се проучат възможности за алтернативно финансиране на някои от неговите спомагателни дейности. По отношение на ERA оценителят препоръчва да се проучи доколко реалистични са алтернативни схеми на финансиране, които биха спомогнали за развитието на предприемачески подход от страна на ERA.

На няколко пъти Комисията е подчертавала важността на този въпрос за CIFE и CIFE е информиран за това. Комисията също така желае да проучи алтернативни финансови схеми, които биха спомогнали за развитието на предприемачески подход от страна на ERA.

Европейски междууниверситетски център за правата на човека и демократизацията

Европейският междууниверситетски център за правата на човека и демократизацията ( EIUC) е интердисциплинарен център, в който участват от 41 университета от всички държави-членки на ЕС, с централно звено във Венеция. Неговата водеща програма е единственият транснационален европейски магистърски курс по правата на човека и демократизацията (EMA).

Констатации на оценителя

Оценителят подчертава голямото значение на EIUC като уникална мрежа, която обединява водещи европейски експерти в областта на човешките права от голям брой академични организации и предлага редица подходи, които никой факултет не би могъл да предложи самостоятелно. Значението на EMA е заложено в неговия интердисциплинарен характер, уникална комбинация от теория и практика и интензивно сътрудничество в тази жизненоважна за Европа и света сфера.

По отношение на ефективността на EIUC, оценителят отбелязва високата степен на удовлетвореност на студентите и увеличаването на броя на възложените научни изследвания и академични публикации на високо ниво, посветени на правата на човека. Голяма част от участниците съобщават за оказвания от EMA категоричен положителен ефект върху кариерата им. Това допълва въздействието, оказвано сред национални политици, създатели на политики и неправителствени организации, чрез повишаване на осведомеността им относно въпросите за правата на човека и демократизацията в Европа.

По отношение на ефикасността оценката счита, че новата структура на управление на EIUC функционира добре. Управленските схеми обаче са сложни предвид структурата на EIUC и програмата EMA, което означава, че персоналът на EIUC трябва да си сътрудничи с персонала на 41 други институции. Един от главните проблеми за EIUC в миналото, беше липсата на финансова стабилност, но този проблем беше наскоро решен в рамките на финансовите перспективи 2007 - 2013 г.

Основни препоръки на оценителя и коментари на Комисията

Оценителят формулира седем конкретни препоръки по отношение на EIUC. Поради съображения за систематичност препоръките бяха прегрупирани и преформулирани в следните основни точки. Коментарите на Комисията са посочени в курсив.

1) Профил, структура и бюджет на EIUC: Оценителят препоръчва да се проучи вариант за опростяване на мрежата, която допринася за резултатите на EMA, а EIUC да бъде насърчен да търси по-ясен профил извън EMA.

Опростяването на мрежата е особено предизвикателство като се има предвид, че 41 университета са включени в програмата EMA, но в последно време бяха направени усилия за създаване на по-подходяща управленска структура. Комисията е съгласна, че EIUC може да потърси начини за разширяване на дейностите си извън EMA. Комисията също така насърчава EIUC да се опита да диверсифицира външното си финансиране, така че да е по-слабо зависим от финансирането на ЕС.

2) Политика на EIUC по отношение на човешките ресурси: Оценителят препоръчва подобряване на капацитета за научни изследвания на EIUC посредством постоянен персонал.

Комисията е съгласна с препоръката. Въпреки това, за изпълнението ѝ се изискват външни стабилни източници на финансиране.

3) Политика на EIUC по отношение на завършилите стипендианти: Оценителят препоръчва подборът на кандидати за стипендиантската програма да се провежда на по-ранна дата, а EIUC да осъществява по-сериозно наблюдение на заетостта на завършилите стипендианти.

Комисията е съгласна, че процедурата по подбор на кандидатите за стипендиантската програма следва да се състои на по-ранна дата. Това обаче зависи от редица заинтересовани страни (включително различните председателства на ЕС) и от процеса на вземане на решения от тях. Съществуването на сдружение на випускници би следвало да направи по-лесна задачата на EIUC за наблюдение на заетостта на завършилите стипендианти. Сдружението е в процес на развитие. С цел събиране на широк спектър от информация, включително относно заетостта им, наскоро беше изпратен въпросник до всички завършили стипендианти.

4) Разширяване на участието в дейностите на EIUC: Оценителят препоръчва организиране на мероприятия на EIUC в новите държави-членки и участие в програмата на нови университети от тези страни.

Комисията потвърждава, че това е вече включено от EIUC в рамките на отпуснатите за 2007-2008 г. безвъзмездни финансови средства, главно посредством вътрешно пренасочване на парите.

Европейска агенция за развитие на образованието за хора със специални нужди

Европейската агенция за развитие на образованието за хора със специални нужди (AED) в Оденсе има за цел да подобри образователната политика и практика за учащите със специални нужди. Дейността ѝ е насочена към въпроси като равни възможности, достъпност, приобщаващо образование и насърчаване на качеството на образованието.

Констатации на оценителя

По отношение на значението оценителят акцентира върху важния принос на AED за подобряване на сътрудничеството между министерствата на образованието в държавите-членки в качеството му на тяхна платформа в чувствителната сфера на образованието на хора със специални нужди. Ефективността на AED се състои главно в повишаване на осведомеността сред националните политици, създателите на политики, неправителствените организации и обществеността по европейските въпроси в областта на образованието за хора със специални нужди. Освен това, AED е допринесла значително за подобренията на образователната политика за хора със специални нужди на национално, регионално и местно равнище. AED действа като единствена по рода си обща европейска референтна рамка за приобщаването на ученици със специални нужди.

Основни препоръки на оценителя и коментари на Комисията

Оценителят формулира пет конкретни препоръки по отношение на AED. Поради съображения за систематичност, препоръките бяха прегрупирани и преформулирани в следните основни точки. Коментарите на Комисията са посочени в курсив.

1) Сътрудничество на AED с други партньори : Оценителят препоръчва AED да бъде насърчена да си сътрудничи по-тясно с професионалисти в основни си области на работа, както и да проучи възможностите за съвместни проекти с външни агенции.

Комисията желае да постигне максимална степен на полезни взаимодействия от разпределените суми и възнамерява да насърчи сътрудничеството на AED с професионалисти и външни агенции.

2) Комуникация и разпространение на AED: Оценителят препоръчва AED да положи повече усилия за разпространение на информация относно своите дейности, постижения и резултати на национално равнище посредством членовете си и чрез нови методи за разпространение на информация, както и да подобри своята комуникация с Комисията.

Считано от 2008 г. Комисията възнамерява да си сътрудничи с AED за намиране на по-добри методи за разпространение на информация, включително на национално равнище. През 2007 г. и след изтичането на периода, обхванат от оценката (2004-2006 г.) комуникацията с Комисията значително се подобри .

Констатации на оценителя и препоръки относно Действие 2 – Подкрепа за европейски сдружения, действащи в областта на образованието и обучението

В рамките на действие 2 от решението безвъзмездните финансови средства на Общността могат да бъдат насочени в подкрепа на някои оперативни и административни разходи на европейски сдружения, действащи в областта на образованието и обучението и имащи членове в най-малко 12 държави-членки на ЕС. Безвъзмездните средства бяха отпускани въз основа на годишни покани за представяне на предложения.

Констатации на оценителя

Оценителят смята, че действие 2 е от значение , защото всички стратегически приоритети на работната програма „Образование и обучение“ са взети под внимание от поне едно от подкрепените европейски сдружения. Ефективността на Действие 2 се проявява в създаването на дълготрайни мрежи и структури между различни заинтересовани групи в ЕС, дългосрочно повишаване на имиджа и оформяне на политики. С изключение на един случай, оценителят стига до заключението, че оказаната подкрепа е създала добавена стойност и е била ефикасна .

Основни препоръки на оценителя и коментари на Комисията

Оценителят формулира две конкретни препоръки по отношение на действие 2. Коментарите на Комисията са посочени в курсив.

1) Стратегически цели: Оценителят препоръчва да се преразгледа въпросът относно това кои стратегически цели на работната програма за образование и обучение да бъдат изпълнявани от сдруженията, финансирани чрез това действие.

Комисията взема под внимание препоръката, като си поставя за цел да бъдат преформулирани приоритетите и критериите за подбор в поканата за представяне на предложения.

2) Резултати : Оценителят препоръчва да се обърне по-сериозно внимание на повишаването на въздействието на дейностите, провеждани с помощта на подкрепяните сдружения. Оценителят смята, че Действие 2 отдава прекомерно значение на установяването, поддържането и разширяването на мрежите за сметка на други осезаеми резултати.

Конкретната цел на Действие 2 е и ще продължава да бъде подкрепата на оперативните и административни аспекти на европейската мрежа от сдружения. Освен това Комисията подкрепя и засилването на въздействието на провежданите от бенефициерите дейности, и ще търси начини за подобряване на осезаемите резултати.

Констатации на оценителя и препоръки относно Действие 3 А – действие „Жан Моне“

Действие 3 А от Решението разрешава общностна подкрепа за дейности, свързани с висшето образование в областта на европейската интеграция. Тази подкрепа се предоставя под формата на действието „Жан Моне“, чиято цел е да повиши знанията и осведомеността във висши учебни заведения по света по въпроси, свързани с европейската интеграция, като стимулира преподаването, научните изследвания и дискусията на тази тема. Действието „Жан Моне“, което започва през 1990 г., насърчава академичните постижения чрез присъждането на престижни звания, като тези на Центъра за изследвания „Жан Моне“ и катедра „Жан Моне“, на победителите в годишната покана за представяне на предложения. Понастоящем професори със степен „Жан Моне“ работят в 60 страни от 5 континента и всяка година аудиторията им достига 250 000 студенти.

Констатации на оценителя [2]

Оценителят подчертава голям ото значение на действието „Жан Моне“ поради приноса му за насърчаване на разбирането и дискусията за ЕС (в съответствие с приоритетите на Комисията в областта на Комуникацията и план Г) и придобиването на по-ясна представа за ЕС в страните кандидатки и трети страни чрез усилията за повишаване на преподавателския капацитет в тази сфера.

По отношение на ефективността , оценителят констатира, че инициативата „Жан Моне“ е мощен инструмент за повишаване на осведомеността относно европейските науки, за подобряването на качеството на преподаване и на репутацията на участващите университети, и за създаването на нови, свързани с ЕС преподавателски дейности. За особено ярки са счетени резултатите, постигнати в страните извън ЕС. Оценителят също така посочва, че академичният състав на програмата „Жан Моне“ участва активно в разпространението на информация за дейността на програмата и в обмяна на опит, което е в основата на „мултиплициращия ефект“ от дейностите, подпомагани от действието „Жан Моне“.

Оценителят е на мнение, че добавената стойност на действието „Жан Моне“ се състои в двойната му роля — като източник на несъмнено необходим финансов приход за специализиращите в областта на европейските науки академични отдели и като „етикет“ за качество, което спомага за подобряване на репутацията както на отдела, където се провеждат дейностите по програмата „Жан Моне“, така и на лицата, които ги ръководят. По мнение на оценителя тази двойна роля позволява на действието да постигне впечатляващо широк диапазон от резултати и въздействия със сравнително малко средства, което го прави много ефикасно . Освен това действието „Жан Моне“ е една от малкото отворени за участници от целия свят програми, което се отразява положително на представата за ЕС извън Европа.

Основна препоръка на оценителя и коментари на Комисията

С цел увеличаване на признанието от страна на студентите и на обществото оценителят препоръчва да бъдат потърсени схеми, които биха способствали за популяризиране на запазената марка „Жан Моне“ в по-широк мащаб, както в рамките на ЕС така и извън него. Коментарите на Комисията са посочени в курсив.

Комисията е съгласна с тази препоръка. Нови публикации и нов уебсайт в рамките на действието „Жан Моне“, по които се работи, следва да помогнат за популяризирането на запазената марка „Жан Моне“. Осъществяваните с ГД „Външни отношения“ и ГД „Комуникации“ контакти целят по-нататъшното разпространение на информация за „Жан Моне“ като важен инструмент в процеса на доближаване на ЕС към неговите граждани и за придобиването на по-ясна представа за ЕС в света.

Констатации на оценителя и препоръки относно действие 3 Б – Подкрепа на отворения метод на координация в образованието и обучението

Действие 3 Б от решението разрешава общностна подкрепа за дейности, допринасящи за постигането на бъдещите цели на системите за образование и обучение в Европа. Тази подкрепа се предоставя на базата на покани за представяне на предложения за проучвания, срещи на експерти и информационни дейности с цел подпомагане на държавите-членки при прилагането на целите на „Образование и обучение 2010 г.“ чрез отворения метод на координация (OMC).

Констатации на оценителя

Оценителят смята, че действие 3 Б е от значение и съответства на целите на работната програма „Образование и обучение 2010 г.“. По отношение на неговата ефективност оценителят заявява, че се очаква резултатите от подкрепените дейности (главно семинари, конференции и публикации) да допринесат положително за постигането на планираните дългосрочни резултати, главно чрез създаването на дълготрайни мрежи между националните заинтересовани страни. Относно ефикасността оценителят съобщава, че финансирането на Комисията се възприема от всички органи като много полезно.

Основни препоръки на оценителя и коментари на Комисията

Оценителят прави две основни препоръки. Коментарите на Комисията са посочени в курсив.

1) Неучастие на някои държави-членки: Оценителят препоръчва да се проучат причините за неучастието на някои държави-членки и да се предприемат мерки за премахване на всякакви бариери, ако е целесъобразно.

Този въпрос беше обсъден от координационната група „Образование и обучение 2010 г.“. Беше изтъкнато, че една от основните причини за неучастието на някои държави-членки, е фактът, че тези държави считат, че дългите процедури по кандидатстване водят до относително малки суми на финансова подкрепа. В последната Покана за представяне на предложения 27/07 „Установяване и прилагане на национални стратегии за обучение през целия живот – Образование и обучение 2010 г.“, максималната сума беше увеличена на 100 000 EUR.

2) Привличане на нови заинтересовани страни: Оценителят препоръчва в бъдещите покани за представяне на предложения да се обърне по-голямо внимание на привличането на по-широк кръг от участници както в мероприятията, така и в други инициативи, организирани в обхвата на проектите. По този начин ще се реагира на някои съществуващи представи, че подобни мероприятия не успяват да привлекат нови заинтересовани страни.

Този въпрос беше обсъден от координиращата група на „Образование и обучение 2010 г.“. Не беше постигнато съгласие относно допускането до участие в поканите на други организации, освен национални министерства. В последната покана за представяне на предложения 27/07 „Установяване и прилагане на националните стратегии за обучение през целия живот – Образование и обучение 2010 г.“, един от критериите за подбор е, че всички дейности следва да включват широка гама от ключови заинтересовани страни на всички нива, за които поканата е от значение, или които участват в разработването и прилагането на стратегии за обучение през целия живот, включително лица, отговорни за създаването на политики и за вземане на решения, специалисти, обучаващи, социални партньори, представители на гражданското общество и обучавани.

Констатации на оценителя и препоръки относно Действие 3 В – Обучение за национални съдии

Действие 3 В на решението разрешава общностна подкрепа за насърчаване на обучението по европейско право, предимно за национални съдии. Тази подкрепа беше предоставена на базата на покани за представяне на предложения относно обучение за съдии в специфичната област на конкурентното право на ЕС.

Констатации на оценителя

Оценителят смята, че действие 3 В е от значение за модернизирането на конкурентното право на ЕС съгласно Регламент (ЕО) № 1/2003, който предоставя на националните съдилища правомощието да прилагат изцяло членове 81 и 82 от Договора за ЕО. В този контекст подкрепата за проекти за укрепване на съдебното сътрудничество между националните съдии и предлагането на обучение, свързано с прилагането на членове 81 и 82 от Договора за ЕО, се смятат за особено необходими и в съответствие с целите на програмата.

По отношение на ефективността оценителят е на мнение, че наличните доказателства сочат, че програмата е постигнала желаното въздействие, особено по отношение на по-доброто познаване и по-голяма съгласуваност в прилагането на конкурентното право на ЕО, и по-конкретно в прилагането от националните съдии на членове 81 и 82 от Договора за ЕО. Оценителят също така смята, че действие 3 В е повишило осведомеността сред съдиите относно необходимостта от осъвременяване на техните умения и познания в областта на конкурентното право на ЕО и че действието е имало мултиплициращ ефект. Като ценен резултат също са изтъкнати създаването на възможности за общуване и засилването на контактите между националните съдии. Оценителят стига до заключението, че заделените ресурси (отпуснати под формата на безвъзмездни средства) са били ефикасно използвани.

Основна препоръка на оценителя и коментари на Комисията

С оглед на важността на конкурентното право на ЕО при осигуряването на равни условия на вътрешния пазар на ЕС, оценителят препоръчва на Комисията да обмисли възможността за оказване на по-структурирана подкрепа за сътрудничеството между националните съдии, работещи в областта на конкурентното право, а именно под формата на мрежа на равнище ЕС. Такава мрежа би могла да бъде отворена за съдии в областта на конкурентното право, както и за всички, които се интересуват от тази област и би могла да предоставя необходимата информация за съответните съдебни решения, издадени на национално равнище. Тъй като за известно време прилагането на конкурентното право на ЕО е било децентрализирано, информацията за издадените до момента съдебни решения, е разпръсната или даже недостъпна. Следователно би било желателно да се създаде единен инструмент, който да предоставя на съдии и на други практикуващи юристи достъп до информация и възможност за обмен на мнения, а така също и да спомогне за създаването на нови контакти със съдии от други страни. Поради засиленото влияние на икономиката върху конкурентното право на ЕО такова средство би било полезно също и за обмен на мнения и опит в тази област. Коментарите на Комисията относно тази препоръка са посочени в курсив.

Комисията приветства тази препоръка. Създаването на мрежи за сътрудничество между национални съдии, които дават и възможност за обмен на мнения между съдии, беше една от главните цели на програмата за обучение от самото начало (2002 г.) и съответно беше също толкова важна, колкото и целта относно обучаването на националните съдии. Въпреки това, бяха подадени много малък брой предложения за финансиране на такава мрежа за сътрудничество. Все пак трябва да се отбележи, че съфинансираните проекти за обучение включват също – като една от техните цели – създаването на мрежи между участващите съдии и подкрепа за съществуващите мрежи. Като най-успешен пример за съществуваща мрежа, за чиито дейности беше отпусната финансова подкрепа, може да бъде посочено ръководещото мрежа от съдии в областта на конкурентното право „Сдружение на съдиите в областта на конкурентно право (AECLJ)“ със седалище в Лондон.

По отношение на информацията относно съдебните решения Комисията посочва, че всички решения от национални съдилища относно прилагането на членове 81/82 ЕО са публикувани на нейния уебсайт (http://ec.europa.eu/comm/competition/elojade/antitrust/nationalcourts/ ). Уебсайтът е редовно актуализиран и съдържа както ключова информация относно издадените съдебни решения, така също и неповерителна версия на съдебните решения.

Заключения на Комисията

С оглед на приоритетите на Комисията и в съответствие с резултатите от оценката Комисията достига до следните заключения относно прилагането на програмата за действие на Общността за насърчаване на органите, действащи на европейско равнище, и подпомагане на специфични дейности в областта на образованието и обучението.

Действие 1 – Подкрепа за определените институции

Институции, специализиращи в обучението по европейска интеграция

Комисията смята, че продължаването на подкрепата за Колежа на Европа, Европейския университетски институт, Европейския институт по публична администрация и Академията по европейско право е от съществено значение за предоставянето на висококачествено образование, професионално обучение, научни изследвания и/или възможности за дискусия както на европейското население, така и на администрациите и създателите на политики от държавите-членки и ЕС. Това благоприятства избора на политики и е резултат от сътрудничеството в една действително трансевропейска рамка и среда. За периода между 2007 г.и 2013 г. подкрепата за тези три институции е част от програмата „Жан Моне“ в рамките на Програмата за обучение през целия живот[3].

Европейски междууниверситетски център за правата на човека и демократизацията

Като се има предвид отдаваното от ЕС значение на насърчаването на демокрацията и правата на човека по целия свят Комисията смята, че е изключително важно да продължи да подкрепя единствения по рода си транснационален Европейски междууниверситетски център за правата на човека и демократизацията, по-конкретно европейската магистърска програма по правата на човека и демократизацията. За периода между 2007 г. и 2013 г. подкрепата за EIUC е част от финансовия инструмент за насърчаване на демокрацията и правата на човека по целия свят[4] .

Европейска агенция за развитие на образованието за хора със специални нужди

Комисията смята, че Европейската агенция за развитие на образованието за хора със специални нужди изпълнява изключително важната роля на европейска платформа за сътрудничество и иновации в областта на образованието за хора със специални нужди и смята, че продължаването на подкрепата за тази институция е от съществено значение. За периода между 2007 и 2013 г. подкрепата за Европейската агенция за развитие на образованието за хора със специални нужди е част от програмата „Жан Моне“ в рамките на Програмата за обучение през целия живот.

Действие 2 — Подкрепа за европейските асоциации, действащи в образованието и обучението

Комисията смята, че е целесъобразно да продължи подкрепата за създаването и консолидирането на постоянни мрежи и структури между различни групи от заинтересовани страни в образованието и обучението с оглед насърчаването на приоритетите на ЕС в сферата на образованието и обучението. За периода между 2007 г. и 2013 г. подобна подкрепа е част от програмата „Жан Моне“ в рамките на Програмата за обучение през целия живот. Като се има предвид приоритетът за доближаване на гражданите към ЕС Комисията смята, че е целесъобразно да разшири обхвата на поканата за представяне на предложения по тази точка, по-конкретно за да бъдат включени европейски асоциации, работещи в областта на образованието и обучението по европейска интеграция.

Действие 3 А – Действие „Жан Моне“

Комисията смята, че е от особено значение да продължи подкрепата за преподаване, научни изследвания, дискусии и разсъждения на тема европейска интеграция във висшите учебни заведения по света, като се цели повишаване на осведомеността и знанията за ЕС сред европейските граждани, придобиването на по-ясна представа за ЕС по света и предоставяне на възможност на създателите на политики и гражданското общество да се възползват от академични постижения по важни теми от европейската интеграция. За периода между 2007 г. и 2013 г. подобна подкрепа е част от програмата „Жан Моне“ в рамките на Програмата за обучение през целия живот. Комисията смята, че мрежата от експерти по европейска интеграция „Жан Моне“ трябва да продължи да се разраства както в рамките на ЕС, така и извън него.

Действие 3 Б – Подкрепа за отворения метод на координация в образованието

Комисията смята, че е целесъобразно да продължи подкрепата за дейности, свързани със сътрудничеството между националните органи на европейско равнище, включително отворения метод на координация, с оглед на насърчаването на приоритетите на ЕС в образованието и обучението. За периода между 2007 г. и 2013 г. подобна подкрепа е част от т.нар. обща програма в рамките на Програмата за обучение през целия живот.

Действие 3 В – Обучение на национални съдии

Предвид както важната роля на националните съдии за прилагането на законодателството на ЕС като цяло, и на конкурентното право на ЕС в частност, така и обективната необходимост от по-нататъшно обучение и създаване на контакти между националните съдии в тези области, Комисията смята, че е важно да продължи подкрепата за обучението на национални съдии в политиката на конкуренцията. За периода между 2007 г. и 2013 г. подобна подкрепа е част от специалната програма „Гражданско правосъдие“ в рамките на общата програма „Основни права и правосъдие“[5] .

[1] ОВ L 138, 30.4.2004 г.

[2] Следва да се отбележи, че констатациите на оценителя са свързани само с проекти „Жан Моне“, които водят началото си от годишната покана за представяне на предложения. Оценителят не проучва въздействието и качеството на конференциите на високо равнище „Жан Моне“, нито дебатите, към които са привлечени водещи академични фигури, кадри, натоварени с разработването на политики и представители на гражданското общество.

[3] Решение № 1720/2006/ЕО на Европейския парламент и на Съвета от 15 ноември 2006 г. за създаване на Програма за действие за обучение през целия живот, ОВ L 327, 24.11.2006 г.

[4] Регламент (ЕО) № 1889/2006 на Европейския парламент и на Съвета от 20 декември 2006 г. относно установяване на финансов инструмент за насърчаване на демокрацията и правата на човека по света, ОВ L 386, 29.12.2006 г.

[5] Решение № 1149/2007/ЕО на Европейския парламент и на Съвета от 25 септември 2007 г. за създаване на специална програма „Гражданско правосъдие“ за периода 2007 – 2013 г. като част от общата програма „Основни права и правосъдие“, ОВ L 257, 3.10.2007 г.